Autor je člen výkonnej rady ECB
Z nedávnej štúdie platobných zvyklostí spotrebiteľov v eurozóne (SPACE), ktorú uskutočnila Európska centrálna banka a národné centrálne banky, vyplýva, že takmer polovica dospelých v krajinách eurozóny dnes uprednostňuje digitálny spôsob platieb, pričom tento trend sa počas pandémie koronavírusu podľa všetkého ešte zrýchlil.
Hotovosť je síce stále najpoužívanejším platobným prostriedkom pri transakciách, ktoré vykonávame osobne, no jej podiel klesá. Pri nákupoch na diaľku uprednostňujeme platbu kartou a elektronické platobné riešenia. Faktúry zas ľudia najčastejšie platia inkasom alebo úhradou.
Z týchto protichodných zistení vyplýva, že potrebám spotrebiteľov v plnej miere nevyhovuje ani jeden z platobných prostriedkov, ktoré sú v súčasnosti k dispozícii. To zdôrazňuje, aké dôležité je ponechať ľuďom pri platbách aj naďalej možnosť výberu a zároveň zabezpečiť, aby sa platby dali uskutočňovať rýchlo, bezpečne, lacno a jednoducho.
Hotovosť a digitálne peniaze môžeme v skutočnosti vnímať ako platobné prostriedky, ktoré sa navzájom dopĺňajú: ich kombinácia ponúka viac možností a ľahší prístup k jednoduchým spôsobom platieb pre všetky skupiny obyvateľov, pričom zabezpečuje vysoký stupeň inklúzie a odolnosti platobného styku.
Digitálne peniaze idú ruka v ruke s digitalizáciou hospodárstva: podporujú rast online obchodu a životný štýl, ktorý s tým súvisí. Zároveň uspokojujú dopyt ľudí po bezprostrednosti a bezproblémovej integrácii platieb s digitálnymi službami.
Prečo potrebujeme hotovosť
Aj pri zaručení čo najvyššej bezpečnosti však budú digitálne platby aj naďalej vystavené riziku narušenia, napríklad v dôsledku výpadku elektriny, kybernetických hrozieb alebo technických porúch.
V takých situáciách môže hotovosť zvýšiť bezpečnosť platobného styku: vďaka svojim jedinečným vlastnostiam je dôležitým záložným riešením a dôveryhodným uchovávateľom hodnoty. Podľa nášho prieskumu platobných zvyklostí má 34 % občanov eurozóny z preventívnych dôvodov uloženú doma rezervu hotovosti.
Hotovosť je okrem iného inkluzívna. Digitálne platby sa totiž spájajú s obavou, že ak sa stanú normou, tak občania bez možnosti alebo ochoty používať tieto služby (napríklad pre obavy zo straty súkromia) riskujú vylúčenie z hospodárstva.
Prieskum platobných zvyklostí ukázal, že hotovosť pravidelne používajú ľudia všetkých vekových a príjmových kategórií i úrovní vzdelania. Zásadný význam hotovosti je aj v tom, že zabezpečuje inklúziu sociálne slabších občanov, ktorí možno nemajú bankový účet alebo potrebné digitálne zručnosti.
Preto je potrebné zabezpečovať hladké fungovanie hotovostného obehu vrátane jednoduchého prístupu k hotovosti a jej prijatia na predajných miestach. Preto sme pevne odhodlaní aj naďalej zabezpečovať všeobecnú dostupnosť a akceptáciu hotovosti v celej eurozóne.
V čase, keď spotrebitelia a ich súkromné peňažné prostriedky prechádzajú na digitálne riešenia, je potrebné pretvoriť aj peniaze centrálnej banky, aby boli ako verejný statok naďalej plne dostupné aj v digitálnom veku.
Prečo potrebujeme digitálne euro
Ak to bude potrebné, musíme byť pripravení vydať digitálnu rovnocennú náhradu bankoviek. Digitálne euro by bolo doplnkom hotovosti a spolu by umožňovali jednoduché vykonávanie platieb bez nákladov.